UTOPEK „SZUSTEK BANIA”
Antek i Francek dwa najwiynksze we wsi wandrusy
Znane nierobisze i chlebusy
Robić im sie nic nie chciało
Za to gorzołki mieli sztyjc mało
Mało kedy sie myli i mieli szwajsfusy
Te dwa chachary i ochlapusy
Oba miyszkali i na kuście byli u mamy i taty
Antek był chudy a Francek bachraty
Nikedy nanosiyli jednej starej babie ze studnie wody
Dostali pora groszy-zaroz drab lecieli do gospody
Abo narombali tej babie dżewa na cało zima
Mieli piniondze lecieli do szynku bo nie szło wyczimać
Nie chciało im sie iść do żodnej roboty
Oni mieli dycki wolne – od niedziele do soboty
Roz po nocy szoł Antek jak bana ożraty
A Francek szoł cikcakym za swojim bratym
Antek tak sie toczoł że kole stawu spadła mu czopka
Jak sie po nia schylył to ujrzoł utopka
Utopek sie nazywoł „Sszustek Bania”
A skory był fest do zgłobiania
Rod posmykoł ludzi abo podusiył po ćmoku
Nigdy nie pokazowoł sie ludziom po jasnoku
To też zaroz spodobały sie utopkowi dwa braty
Tym bardzi że jak jedyn tak i drugi był ożraty
Śmioł sie do nich , gymba mioł rozjechano od ucha do ucha
- „Podźcie synki se pogodomy – do jasnego pierucha!
Jo je utopek , nazywom sie „Szustek Bania”
Moja mama była „Furgoł Frania”!”
Ukłoniył sie , szasnył szłapkom jak na zawołani
I zaszczig do karlusow pociesznie uszami
Antek z Franckym w życiu nie widzieli takigo straszka
A „Szustek „wyciongnył z kapsy flaszka
Keliszek mioł w kabotku w drugij kapsie
- „Podźcie synki wypijymy se po sznapsie „
Chocioż już byli oba naprani
Flaszka sie przidała jak na zawołani
Gorzołka z utopkym wypiyli roz – dwa
Uznoł Antek : „Do chałupy iść cza „
Coż kej „Szustek ” nie puściył ich tak leko
Jak już ich dostoł tak daleko
- „Szkoda że gorzołki już ni mom wiyncy
A sie nie starejcie że ni mocie pinindzy
Jo wom dom pytel z wodnymi zimiokami
I gorzołki nawarzicie se sami”
Zakoprowoł do stwu tak jak był w kabotku
Za chwila wystyrczył łeb z wody na pojszodku
_ „Mom tukej pełny pytel zimiokow,nazywajom sie niewrzołki
Z tego idzie nawarzić pełno beczka gorzołki
Musicie ich warzić bez trzi dni i trzi noce
A potym bez cedzitko przecedzić to mocie! „
Pytlikym z niewrzołkami nad łebom fechtnył
I Antkowi prosto pod szłapy ciepnył
Zrobiył w lufcie kopyrtuczka , zaszczig uszami
Fuknył do wody, Antek z Franckym zostali sami
Toż oba do kupy pytel z niewrzołkami wziyni
Te niewrzołki były o wiela ciynżejsze od kamiyni
Skuli tego że byli oba jak fany naprani
Ledwa dosmyczyli du dom miech z niewrzołkami
Na drugi dziyń choć ich siarońsko suszyło
Stować wczas czabyło
Naloli wody do kotła co we waszkuchni stoł
Antek do hajcowanio sie doł
Francek w kiblu nosiył z miecha niewrzołki
Chlebusy chyciyli sie warzynio gorzołki
Topiył Antek szlymom , szlyma dobrze gorała
A woda z niewrzołkami zawreć nie chciała
Hajcowoł do wieczora środa cało
W kotle zawreć nie chciało
Przikłodoł pod kotłym czwortek cołki
Nie zawrało bo to były NIE-WRZOŁKI
Zawrało dopiyro w sobota
Skończyła sie Antkowi ta robota
Na amyn rozwarzyły sie utopkowe niewrzołki
Mieli Antek z Franckym szmak napić sie gorzołki
Jak „Szustek” im przikozoł , przepuściyli bryja bez cedzitko
Przi tym Antek oparzył se pazura fest brzidko
Zaroz wyskoczyła mu wielko bania
Nie było końca jego halatania
Wartko gorzołka chłodziyli, wciepli flaszka do zimnej wody
Sie radowali-gorzoła momy,ni muszymy iść do gospody
Byli ciekawi co też im doł „Szustek Bania”
Aż ich targało do skosztowania
Jak sie flaszka yno trocha ochłodziyła
To Francka już nie uczimała żodno siyła
Już tak go suszyło
Że rady mu nie było
Flaszka odkrynciył i skosztowoł
Czy gorzołka do picio sie nadowo
Gorzołka sie nadowała i była najpiyrszej klasy
Nachlapali sie jom bez rozumu oba mamlasy
Nachlapali sie bez rozumu
Lotali po wsi, narobiyli szumu
„Najlepszej gorzołki momy beczka cało
Mogymy słepać wiela sie nom bydzie podobało! „
Potym se siedli i chlapali dali
Aż oba ze stołkow pospadowali
Zostali leżeć we waszkuchni na ziymi
Oba jak prosiynta nawalyni
Na drugi dziyń kole połednia postowali
Oba skyrknyci i jacyś mali
Pyski i szkuty mieli zielone
Szłapy od samej rzici pokrziwione
Antek i Francek ze strachu zdżistani
Jak utopek umieli szczic uszami
Antek ślimtoł od Francka bardzi wylynkany
Padoł mu :”Miyndzy palcami urosły mi błany !
Wyrychtowoł nas „Szustek” tymi niewrzołkami
Teraz my som oba też utopkami „
Płaczki zielone sie mu po licach kulały
Hnet oba chlebusy do kupy duczały
A jeszcze ku tymu siarońsko ich suszyło
Inkszej rady dlo nich nie było
Yno musieli drab,po cichu i przikopami
Lecieć nad staw – do wody zakoprowali sami
Bo wlyźć do wody mieli cug nie do zetwanio
Nie umieli sie doczekać we stawie zatonkanio
I do wody fukli sami
Skuli tego że byli utopkami
Na to czekoł „Szustek” już od rana
Tak też deliberowoł w jego planach
Bo sromotnie mu sie mierzło we stawie
Tam był przeca som cały czas prawie
Yno nikedy przichodziyły chłopy z wyndkami
A tak – był utupek som i zgłobioł yno z rybami
Bestoż mondry „Szustek Bania”
Doł chlebusom niewrzołkow do wychlapania
Dobrze wiedzioł – jak wychlapiom gorzołka
Uwarzono na jego niewrzołkach
To sie stanom utopkami
I bydom jego kamratami
Ni ma z tego żodnej szkody
Że prziszli nad staw i fukli do wody
Dyć Antek z Franckym nie robiyli nic dobrego
Yno bizygonowali od rana samego
Nic yno gorzołka piyli
A po wsi jednako szkłodziyli
Żodyn nie teschni za chlebusami
Co sie stało – som se winni sami
Za to utopek „Szustek Bania”
Mo we stawie kamratow do zgłobiania
Marietta Nikel
slv_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn szl_Latn slv_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn smo_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn pol_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn ces_Latn szl_Latn bam_Latn pol_Latn pol_Latn szl_Latn pol_Latn pol_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn pol_Latn szl_Latn pol_Latn szl_Latn szl_Latn plt_Latn szl_Latn szl_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn slv_Latn szl_Latn mri_Latn